‘Veediewe’ het skape in kattebak gestop(Foto: SAPD Noordwes) Twee van vyf vermeende veediewe, tussen 33 en 43 jaar oud, is Woensdagoggend vroeg in Jouberton naby Klerksdorp in Noordwes in hegtenis geneem. Lt.kol. Pelonomi Makau, woordvoerder van die polisie, het gesê die twee verdagtes sal Donderdag in die Klerksdorp-landdroshof verskyn op aanklag van veediefstal en die besit van gesteelde vee. “Die verdagtes is aangekeer ná ŉ boer in die Paardeplaas-gebied, naby Hartbeesfontein, die polisie in kennis gestel het dat sy skape Dinsdagaand gesteel is,” het Makau gesê. Volgens inligting is 39 skape uit die boer se kraal gesteel. “Die verdagtes het met twee voertuie gery en hulle is in hegtenis geneem toe die polisie hulle voorgekeer het. Hulle kon nie ŉ behoorlike antwoord verskaf oor die 29 skape wat in hul voertuie vervoer is nie. Nog inhegtenisnemings word verwag.” Lt.genl. Sello Kwena, provinsiale polisiekommissaris, het die Stilfontein-veediefstaleenheid gelukgewens met die vinnige reaksie. Kwena moedig alle boere en vee-eienaars aan om seker te maak hul vee is gebrandmerk.